એ દિવસ હતો ૫મી એપ્રિલ, ૧૯૭૮નો, ચૈત્ર મહિનાનો બપોર હતો. ધોમધખતા તડકા અને જોરથી વાતી લૂના પ્રતાપે નળમાંથી પણ ફળફળતું ગરમ પાણી આવ્યું. હથેળીમાં ગરમ પાણી ઝીલી થોડી વાર ઠરવા દીધું. પછી બે ઘૂંટડા પીધું. બાકીની તરસ છિપાવવા પેપર દરમિયાન કોઈ માણસ પાણી પીવડાવે એની રાહ જોવાની હતી. મન ઉદ્વેગના લીધે થોડું ભારે થઈ ગયું હતું. રિસેસનો એ એક કલાક મને ખૂબ લાંબો લાગેલો. સાંજનું બીજુ પેપર પૂરું થતાં જ ધીમે ધીમે મેં ધર્મશાળા તરફ પ્રયાણ કર્યું. પગનો દુ:ખાવો મારી સહનશક્તિની બધી જ હદ વટાવી ગયો હતો.